Fra den 4. januar 2016 skal togpassagerer til Sverige vænne sig til, at rejsen tager længere tid, end man har været vant til.

Først og fremmest fordi man skal igennem en id-kontrol ved Københavns Lufthavns togstation, når man rejser til Sverige.

Ifølge kommunikationschef hos DSB, Tony Bispeskov, kan man forvente en længere rejsetid til Malmø fra Københavns Lufthavn.

Læs også : Sådan påvirker id-kontrollen den danske togtrafik

- Det kommer i hvert fald til at betyde 10 til 30 minutters længere rejsetid på dansk grund. Derfra skal man videre til Hyllie, den første station på svensk side, hvor svenske myndigheder også kontrollerer, siger Tony Bispeskov til DR Nyheder.

- Erfaringer viser, at det alene giver et kvarters længere rejsetid. Så sammenlagt betyder det en længere rejsetid på mellem en halv time og 45 minutter.

Ifølge Rejseplanen tager togturen fra Københavns Lufthavns Station til Malmø C i dag 20 minutter. Selvsamme tur kan i værste fald tage over en time fra 4. januar 2016, ifølge DSB.

I en pressemeddelelse fra DSB oplyses det, at der vil afgå tog mod Sverige fra Københavns Lufthavn hvert 20. minut.